હાલ બજાર પર વૈશ્વિક કારણોનો ભાર વધુ રહ્યો છે એમ જણાવીને માર્કેટ એનાલિસ્ટ અમરિષ બાલિગાનું કહેવું હતું કે, સ્થાનિક મોરચે આર્થિક ડેટા મજબૂત રહેવા છતાં તે કારણ ડિસ્કાઉન્ટ થઈ ગયું હતું. આવતા સપ્તાહમાં ફુગાવો અને આઇઆઇપીના ડેટા પર બજારની નજર રહેશે. ક્રૂડના ભાવમાં ફરી વધારો થતાં અને રૂપિયો પણ નરમ રહેતાં કરંટ એકાઉન્ટ ડેફિસિટમાં વધારો જોવાશે તો તેની બજાર પર અવળી અસર થશે. દરમિયાન બજારનો આંતરપ્રાવહ નબળો રહ્યો હતો અને વધનાર 941 શેર સામે ઘટનાર 1658 શેરો રહ્યા હતા. બ્રોડબેઇઝ આંક જેવા કે મિડ કેપ 115 અને સ્મોલ કેપ 112 પોઇન્ટ ઘટ્યા હતા. વર્ષની ઊંચી સપાટીએ 44 શેરો પહોંચ્યા હતા તેની સામે નીચલા તળિયે 260 શેરો જોવાયા હતા. સેક્ટોરલ આંકમાં ઇન્ડસ્ટ્રીઝ 0.9 ટકા, ટેલિકોમ 2.6 ટકા, યુટિલીટી 1.5 ટકા, ઓટો 0.3 ટકા, કેપિટલ ગુડ્ઝ 0.8 ટકા, મેટલ 1.8 ટકા, પાવર 1.7 ટકા, રિયલ્ટી 1.3 ટકા ઘટીને બંધ રહ્યા હતા. આઇટી 0.9 ટકા, કન્ઝયુમર ડ્યુરેબલ 0.5 ટકા વધીને રહ્યા હતા.